
Munkaügyi kapcsolatok az észak-amerikai professzionális sportban

Kulcsszavak: munkaügyi kapcsolatok; sztrájk; lockout; kollektív tárgyalás;
A hivatásos sport világában végbemenő kollektív tárgyalások történetét hosszú munkaügyi
viták periódusai jellemzik. A sport világában végbemenő tárgyalások számos szempontból a
tükörképét adják a más, hagyományos iparágakban végbemenő folyamatnak – azaz a
munkavállalók és munkáltatók gazdasági eszközeiket használva, mint például a sztrájk vagy a
lockout, próbálnak előnyösebb pozícióba kerülni a tárgyalóasztalnál. A professzionális ligák
és a játékosok szakszervezetei viszont olyan egyedi tulajdonságokkal rendelkeznek, amelyek
a kollektív tárgyalások szempontjából különleges kihívásokat és jogi problémákat vetnek fel.
Mint számos más területe a sportnak a mai világban, a munkaügyi viták és az esetleges
munkabeszüntetés is a nagynyilvánosság rivaldafényének égető sugara alatt játszódik le. A
professzionális sportban történő munkaügyi tárgyalások igazi különlegessége és komplexitása
viszont a munkajog és a versenyjog ütközéséből ered, amely a játékosok és tulajdonosok
közötti kollektív tárgyalások nagyrészében központi szerepet játszik. A múltban ezek az
összecsapások az NFL és az NBA tárgyalásain mentek végbe és a Tom Brady kontra NFL,
valamint az Anthony kontra NBA ügyekhez vezettek. A perekben felvetett legtöbb kérdés a
munkajog és versenyjog konfliktusával kapcsolatban azonban nem került megválaszolásra.
Elkerülhetetlen viszont, hogy ez a konfliktus újra felmerüljön, és ezeknek a
kérdéseknek a megoldása hozzájárulhat a kollektív tárgyalások jövőjének alakításához a
hivatásos sportban. Ez a dolgozat egy rövid hátteret ad a munkajog alapelveiről, valamint a
hivatásos sportligák és játékosaik különleges tulajdonságairól, összefoglalja a kollektív
szerződések történeteit a négy nagy észak-amerikai sportligában (NFL, NBA, MLB, NHL) és
megvizsgálja a múlt évtizedben lezajlott munkaügyi harcokat, valamint a jogterület fejlődését. A dolgozat elkészítése során élmény volt olvasni egy olyan működő kollektív tárgyalási folyamatról, amely a munkaügyi kapcsolatok területeinek váltakozó alkalmazásával jár együtt, s amelyet a versenyjogi szabályok tovább árnyalnak. Az észak-amerikai profi sportban ezek a folyamatok és eszközök folyamatosan formálódtak, a bírói gyakorlat pedig óriási szerepet játszik az alkudozás sikerében vagy sikertelenségében.



